DOI: 10.14457/tu.the.2015.1206
title: ปัจจัยทางการตลาดที่มีผลต่อการตัดสินใจซื้อคอนโดมิเนียมบริเวณแนวรถไฟฟ้าสายสุขุมวิทของผู้บริโภคชาวต่างชาติในประเทศไทย

description: การศึกษาฉบับนี้ มุ่งศึกษาปัจจัยทางการตลาดที่ส่งผลต่อการตัดสินใจซื้อคอนโดมิเนียมบริเวณแนวรถไฟฟ้าสายสุขุมวิทของผู้บริโภคชาวต่างชาติในประเทศไทยมีจุดประสงค์เพื่อศึกษาลักษณะทางประชากรศาสตร์ สังคม และจิตวิทยาของกลุ่มชาวต่างชาติ และเพื่อศึกษาเปรียบเทียบความสำคัญของปัจจัยทางการตลาดที่ส่งผลต่อการตัดสินใจซื้อคอนโดมิเนียมโดยเชื่อมโยงแนวคิดทฤษฎีส่วนประสมทางการตลาด รวมถึงอ้างอิงผลการวิจัยที่เกี่ยวข้อง เพื่อออกแบบการการวิจัยเชิงปริมาณ มีแบบสอบถามเป็นเครื่องมือในการศึกษา และเก็บตัวอย่างจำนวน 400 ตัวอย่าง ด้วยความเชื่อมั่นที่ร้อยละ 95                  ผลลัพธ์ของการศึกษาพบว่า ลักษณะด้านประชากรศาสตร์ของชาวต่างชาติมีความหลากหลายด้านสัญชาติค่อนข้างมาก มีอายุอยู่ในวัยทำงานหรือวัยกลางคน มีระดับการศึกษาสูง มีรายได้สูง และเลือกเดินทางโดยรถไฟฟ้า รถแท็กซี่ และรถยนต์เป็นช่องทางคมนาคมหลัก ในด้านสังคม ชาวต่างชาติส่วนใหญ่มีประสบการณ์ใช้ชีวิตในประเทศไทยอยู่แล้วประมาณ 1 – 5 ปี และมักอาศัยอยู่คนเดียว และในด้านจิตวิทยาพบว่า ชาวต่างชาติส่วนใหญ่เป็นผู้มีอิทธิพลหลักในการตัดสินใจเลือกซื้ออสังหาริมทรัพย์ด้วยตนเอง และมักจะเป็นการตัดสินใจซื้อคอนโดมิเนียมเพื่ออยู่อาศัยมากกว่าการซื้อเพื่อลงทุน และยังพบว่า ชาวต่างชาติให้ความสำคัญกับปัจจัยด้านสินค้ามากที่สุด รองลงมา คือ ปัจจัยด้านราคา ปัจจัยด้านการส่งเสริมการขาย ปัจจัยด้านกระบวนการจัดการด้านบริการ ปัจจัยด้านบุคคล ปัจจัยด้านลักษณะทางด้านกายภาพ และปัจจัยด้านสถานที่ ตามลำดับ                  ผลวิเคราะห์เปรียบเทียบความสำคัญของปัจจัยทางการตลาดต่าง ๆ ตามกลุ่มตัวแปรด้านประชากรศาสตร์ สังคม และจิตวิทยา (1) เมื่อแบ่งตามลักษณะด้านประชากรศาสตร์ พบว่าชาวอเมริกาและแคนาดา และชาวเอเชีย ให้ระดับความสำคัญแก่ปัจจัยต่าง ๆ โดยรวมสูงกว่ากลุ่มชาวออสเตรเลียน และชาวต่างชาติที่เป็นเพศหญิงให้ระดับความสำคัญโดยรวมสูงกว่าเพศชาย กลุ่มที่มีสถานภาพสมรสแล้วให้ความสำคัญกับปัจจัยการตลาดต่าง ๆ น้อยกว่ากลุ่มสถานภาพทางการสมรสอื่น ๆ ในขณะที่เมื่อแบ่งตามเกณฑ์อายุ ชาวต่างชาติในกลุ่มอายุ 31-50 ปี ให้คะแนนปัจจัยต่าง ๆ สูงกว่ากลุ่มอายุอื่น และพบว่าปัจจัยด้านบุคคล ปัจจัยด้านสถานที่ และปัจจัยด้านลักษณะทางด้านกายภาพ เป็นปัจจัยที่ควรให้ความสำคัญจากมุมมองของกลุ่มรายได้ (2) แบ่งตามลักษณะทางสังคม พบว่ากลุ่มผู้มีอิทธิพลหลักให้ความสำคัญกับรายละเอียดในองค์รวมของแต่ละปัจจัยมากกว่ากลุ่มผู้ไม่ได้มีอิทธิพลหลัก ในขณะที่ผู้ไม่ได้มีอิทธิพลหลักจะมุ่งความสนใจไปยังเฉพาะที่ตัวสินค้ามากกว่ามุมมองด้านอื่น ๆ และพบว่ากลุ่มลูกค้าต่างชาติที่อยู่คนเดียวให้ความสำคัญกับปัจจัยต่าง ๆ มากกว่ากลุ่มที่มีผู้ร่วมอยู่อาศัย (3) แบ่งตามลักษณะทางจิตวิทยา พบว่ากลุ่มที่ซื้อเพื่อเป็นที่อยู่อาศัยถาวรให้ความสำคัญกับปัจจัยทางการตลาดน้อยกว่ากลุ่มที่ซื้อเพื่อเป็นที่อยู่อาศัยชั่วคราว และกลุ่มลูกค้าที่มีประสบการณ์อยู่อาศัยในประเทศไทยมาในระยะเวลาหนึ่งแล้วจะพิจารณาให้ความสำคัญต่อปัจจัยทางการตลาดน้อยกว่ากลุ่มอื่น                  โดยสรุปจากการวิจัยครั้งนี้ ผู้วิจัยพบว่าชาวต่างชาติในประเทศไทยที่ใช้ชีวิตในบริเวณรถไฟฟ้าสายสุขุมวิทตามกรอบการวิจัย มีความหลากหลายค่อนข้างมาก และให้ความสำคัญต่อปัจจัยทางการตลาดแต่ละปัจจัยแตกต่างกัน และความสำคัญที่ให้แก่แต่ละปัจจัยยังแตกต่างกันออกไปตามลักษณะย่อยทางประชากรศาสตร์ สังคม และจิตวิทยาอีกด้วย หากเจ้าของโครงการและนักพัฒนาโครงการอสังหาริมทรัพย์ประเภทคอนโดมิเนียมมีความต้องการเข้าถึงกลุ่มลูกค้าชาวต่างชาติให้มากขึ้น ก็ควรให้ความสำคัญกับการศึกษาและทำความเข้าใจตลาดลูกค้าชาวต่างชาติเพิ่มเติม เพื่อนำไปปรับปรุงให้สอดคล้องกับความต้องการของกลุ่มลูกค้าชาวต่างชาติในแต่ละกลุ่มต่อไป